Valke-lid bedank ná k-woordArgieffoto ŉ Lid van die Valke verbonde aan die narkotika-buro (Saneb) in Gauteng het bedank nadat sy werkgewer hom aangekla het omdat hy glo ’n kollega die k-woord toegesnou het. Lt.kol. Robert Netshiunda, woordvoerder van die Valke, het gesê die 47-jarige adjudant-offisier het dié skeldwoord in ŉ WhatsApp-groep vir Saneb-lede gebruik. “Talle lede het hul misnoeë hieroor uitgespreek en die bestuurslede van Saneb moes ingryp.” Volgens Netshiunda is die beampte al 29 jaar in die polisiediens betrokke. Sy identiteit word nie bekendgemaak nie omdat die saak nog ondersoek word. Lt.genl. Berning Ntlemeza, hoof van die Valke, het die WhatsApp-boodskap ten sterkste veroordeel en gewaarsku daar sal opgetree word teen enige lede wat hulle skuldig maak aan dié soort taalgebruik. “Die Valke is ŉ getransformeerde organisasie en ons bedien mense van alle rasse op dieselfde wyse. Ons kan nie beamptes in eie geledere hê wat nog in ŉ pre-demokratiese Suid-Afrika woon nie. Haatspraak is ŉ baie ernstige saak en daar sal streng opgetree word sodat die uitkoms van die saak as ŉ afskrikmiddel kan dien vir dié wat die opofferings wat vryheidsvegters moes maak om ŉ vry en demokratiese Suid-Afrika te weeg te bring, ignoreer,” het Ntlemeza gesê.